Diari Oficial de la Generalitat Valenciana


Sumari del DOGV 640, del 30-07-1987 (1987/809374)

RESOLUCIÓ de 29 de juny de 1987, de la Direcció General d'Educació Bàsica i Ensenyaments Especials, per a l'aplicació de l'Ordre de 15 de maig de 1986, de creació de la Junta de Promoció Educativa per a Centres d'Acció Educativa Singular.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   640

Data del DOGV
:   30-07-1987

Secció del DOGV
:   ALTRES DISPOSICIONS

Número del document
:   1987/809374


Data del document
:   29-06-1987

Organisme emissor
:   Conselleria de Cultura, Educació i Ciència

Tipus de document
:   Resolució

Anàlisi jurídica

Resolució de 29 de juny de 1987, de la Direcció General d'Educació Bàsica i Ensenyament Especials, per a l'aplicació de l'Ordre de 15 de maig de 1986, de creació de la Junta de Promoció Educativa per a Centres d'Acció Educativa Singular.  
Creada la Junta de Promoció Educativa per a Centres d'Acció Educativa Singular per l'Ordre de 15 de maig de 1986, de la Conselleria de Cultura, Educació i Ciència, cal desplegar per a la seua publicació aquells aspectes de l'esmentada Ordre que fan referència als Col·legis Públics d'EGB que es declaren com a Centres d'Acció Educativa Singular i al seu professorat.   
Per això, i fent ús de les atribucions conferides per la disposició addicional de l'Ordre citada, aquesta Direcció General d'Educació Bàsica i Ensenyaments Especials ha resolt:   
Primer  
A. El Centre d'Acció Educativa Singular serà un Col·legi Públic de la xarxa ordinària d'Escolarització que, per la zona en què està ubicat i la problemàtica que, en conseqüència, presenta una bona part de l'alumnat, requereix una acció compensadora, això és, que puga comptar amb els mitjans que li permeten donar la resposta educativa adequada.   
B. D'acord amb el que s'estableix en l'apartat 2 de l'article quart de l'Ordre de referència, els Centres d'Acció Educativa Singular tindran la consideració de Centres Ordinaris, sense que hagen de considerar-se de cap manera col·legis marginals on derive l'escolarització de xiquets amb algun tipus de problema.   
Segon  
A. Per a l'elaboració del Pla de Centre de cada un dels declarats com a Centres d'Acció Educativa Singular (CAES) es tindrà en compte el que s'establesca en cada moment per a la resta de col·legis d'EGB.   
No obstant això, a més serà d'aplicació de manera especial el que s'estableix en l'article segon, 2, de la Resolució d'aquesta Direcció General de 31-3-87 (DOGV 23-4-87), per la qual es disposa el procediment a seguir per a declarar un Col·legi com a Centre d'Acció Educativa Singular.   
B. La Junta de Promoció Educativa i les seues Comissions Territorials propiciaran la necessària col·laboració d'altres instàncies educatives de manera que l'activitat del Centre s'emmarque en un pla integral de la zona, perquè l'acció educativa puga contemplar-se des de perspectives més àmplies que el pur àmbit escolar.   
Si de cas, aquests plans garantiran, a més de l'activitat acadèmica, l'atenció de necessitats primàries com el menjador, el transport si calia, etc.   
C. El seguiment, l'avaluació i la memòria del Centre es farà segons el que s'establesca per als altres Centres Ordinaris d'EGB. A més, serà d'aplicació el que disposa l'article segon, 3, de la Resolució de 31 de març susdita.   
Tercer  
A. En funció del Pla de Centre de cada Col·legi d'Acció Educativa Singular i de les disponibilitats pressupostàries de l'administració educativa, els esmentats Centres comptaran amb recursos addicionals que se sumaran a aquells que, de manera ordinària, rebran com a Col·legis Públics.   
B. 1º Els Centres d'Acció Educativa Singular seran objecte d'atenció preferent per part dels Serveis Psicopedagògics Escolars.   
2º Tindran també preferència per a la distribució de beques de menjador als alumnes, així com d'altres ajudes assistencials.   
C. Les Comissions Territorials de la Junta de Promoció Educativa faran les propostes oportunes per tal que l'aplicació de recursos siga el més adequat possible a les necessitats. Aquestes propostes han de fer-se de manera que es procure la màxima coordinació amb aquelles altres Entitats que també assignen ajudes coincidents amb les de l'administració educativa.   
Quart  
A. L'admissió d'alumnes en els Centres d'Acció Educativa Singular es regirà pel que es dispose per a la resta dels Centres Ordinaris.   
B. El procés d'admissió haurà de tenir cura, en qualsevol cas, que no es deriven a aquests Centres els alumnes problemàtics d'uns altres Col·legis perquè no esdevinguen Centres de marginació.   
C. Es farà allò possible perquè la relació nombre d?alumnes per professor siga menor que en els altres Centres.   
Cinqué  
A. El professorat que ha de formar part dels claustres dels Centres d?Acció Educativa Singular serà seleccionat mitjançant una prova que convocarà la Junta de Promoció Educativa d'acord amb el que disposen els articles segon, 2 i cinqué 2. c de l'Ordre de 15 de maig de 1986.   
B. 1º Els professors seran seleccionats per un període de tres cursos acadèmics, en règim de Comissió de Serveis. En acabar- aquest període hom podrà renovar-ne la permanència a proposta de la Junta de Promoció Educativa que en serà informada per la Comissió Territorial corresponent.   
2º Durant aquests tres cursos, els professors podran participar en els Concursos de Trasllats que es convoquen, d'acord amb la Normativa vigent, però no podran deixar la destinació en el CAES fins que acabe el període per al qual foren nomenats en Comissió de Serveis.   
3º Abans de finalitzar aquests tres cursos, aquesta Direcció General podrà rescindir la Comissió de Serveis en funció de l'avaluació del treball realitzat.   
C. El temps de permanència en Centres d'Acció Educativa Singular, amb avaluació positiva, constituirà mèrit en la carrera docent dels professors, ja que aquests Centres tindran la consideració de Col·legis de difícil exercici.   
D. Els professors que siguen seleccionats per a ocupar places en CAES, assistiran a les activitats de formació que es programen amb aquesta finalitat.   
E. Aquells professors, propietaris definitius dels Centres d'Acció Educativa Singular que vulguen continuar en aquests Centres com a tals, podran fer-ho incorporant-se al Pla de Centres que s'establesca segons que determina l'article segon d'aquesta Resolució. En conseqüència, se'ls aplicarà el que disposen els apartats C i D d'aquest article cinqué.   
València, 29 de juny de 1987.- El Director General d?Educació Bàsica i Ensenyaments Especials: Baltasar Vives i Moncho.